LV Eiropas Savienības Oficiālais Vēstnesis C 75/6

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 75/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“MARRONE DI SERINO”/“CASTAGNA DI SERINO”

ES Nr.: PGI-IT-02147 – 24.6.2016.

ACVN ( ) AĢIN ( X )

1. Nosaukums(-i)

“Marrone di Serino”/“Castagna di Serino”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Marrone di Serino”/“Castagna di Serino” apzīmē veselus, svaigus, lobītus, čaulā vai bez čaulas žāvētus augļus, kas iegūti no Castanea sativa Miller (jeb Castagna europea [itāļu valodā]) sugas kastaņām, kuras pieder pie “Montemarano” šķirnes, ko sauc arī par “Santimango” jeb “Santomango”, jeb “Marrone di Avellino”, jeb “Marrone avellinese”, un “Verdola” jeb “Verdole” šķirnes, kas ir 4. punktā noteiktā ražošanas apgabala vietējās šķirnes. Ar AĢIN “Marrone di Serino”/“Castagna di Serino” apzīmētais produkts ir kastaņu augļi, kuriem no knābīša uz visām pusēm atiet vidēji lielas ribiņas, augļi ir vidēji lieli, un iekšējā sieniņa tiem ir vien retumis. Pēc formas tie parasti ir ieapaļi, lielākoties asimetriski. Galotnītei, kas var būt sākot no smailas un beidzot ar atvērušos, ir vidēji biezi matiņi; perikarps, lielākoties plāns un ar maz izteiktu elastīgumu, ir gaiši brūnā krāsā ar tumšām, viendabīgām diegveida dzīsliņām, tā iekšpuse klāta ar īsiem, netīri baltiem matiņiem. Sēklas nabiņa jeb zīmīte ir vidēji liela, ar nedaudzām atlieku spalviņām un kontūrlīniju, kas parasti ir regulāra. Kastaņiem ir vidēji garš lāpai līdzīgs kušķis, ko veido 6–8 irbuļi, kas pēc garuma parasti ir nevienādi. Episperma, kas vidēji cieši piekļaujas sēklai, ir plāna, sarkanīgi brūnā krāsā, ar labi redzamām, bet tumšākas krāsas dzīsliņām. Ar nosaukumu “Marrone di Serino”/“Castagna di Serino” apzīmētos kastaņus piedāvājot tirdzniecībā, tiem jābūt ar šādām īpašībām:

a) svaigi “Marrone di Serino”/“Castagna di Serino”: — augļa forma: parasti ir ieapaļi, lielākoties asimetriski, — perikarps: gaiši brūnā krāsā, ar skraju, tumšu un labi izteiktu dzīslojumu, — episperma: vidēji cieši piekļaujas sēklai, plāna, sarkanīgi brūnā krāsā, — sēkla: pienbaltā krāsā, ar samērā virspusēju rievojumu, iedobums starp dīgļlapām tikko saskatāms; mīkstums blīvs un kraukšķīgs, garša vidēji salda, — irbuļu “lāpiņa”: ierobežota garuma, — tārpaini, deformēti vai sarukuši augļi: ne vairāk kā 10 %, — maksimālais lielums pēc kalibrēšanas: 85 augļi uz 1 kg;

b) mizoti “Marrone di Serino”/“Castagna di Serino”: — mizota augļa forma: parasti ieapaļa, lielākoties asimetriska, — nav ne “lāpiņas”, ne perikarpa, — mizotu augļu tarā nav svešķermeņu, — saglabājusies episperma ne vairāk par: 2 %, — augļu apdegumu pēdas: ne vairāk kā 5 %, — tārpaini augļi: ne vairāk kā 3 %, — maksimālais lielums pēc kalibrēšanas: 200 kastaņu jeb ēdamo kastaņu uz 1 kg;

c) čaulā žāvēti “Marrone di Serino”/“Castagna di Serino”: — mitruma saturs veselos augļos: nepārsniedz 15 %, — nelobītu sausu augļu iznākums: ne vairāk kā 60 % no svaigu augļu svara, — maksimālais lielums pēc kalibrēšanas: 250 augļu uz 1 kg; produktam jābūt brīvam no jebkāda veida dzīviem kaitēkļiem (kukaiņu kāpuriem, pelējuma sēnēm utt.);

d) bez čaulas žāvēti “Marrone di Serino”/“Castagna di Serino” – — mitruma saturs veselos augļos: nepārsniedz 15 %; — lobītu žāvētu augļu iznākums: ne vairāk kā 45 % no svaigu augļu svara; — maksimālais lielums pēc kalibrēšanas: 300 augļu uz 1 kg; kastaņiem jābūt veseliem, salmu baltā krāsā, ne vairāk kā 5 % augļu drīkst būt ar defektiem (tārpu bojājumi, deformējumi utt.), un brīvam no jebkāda veida kaitēkļu uzbrukumiem (kukaiņu kāpuriem, pelējuma sēnēm utt.).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas posmiem (audzēšana, šķirošana, kalibrēšana, lobīšana, mizošana un žāvēšana) jānoris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Atkarībā no iesaiņojumu veida, to satura svars var būt dažāds: vismaz 0,10 kg un ne lielāks par 25,00 kg. Jebkurā gadījumā iesaiņojumi jāaizzīmogo tā, lai, nepārplēšot zīmogu, to saturu nevarētu izņemt.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iesaiņojumiem piestiprinātajām etiķetēm ar skaidriem un salasāmiem drukātiem burtiem obligāti jānorāda šādi dati:

— lielums pēc kalibrēšanas,

— AĢIN “Marrone di Serino”/“Castagna di Serino” logotips,

— Eiropas Savienības grafiskais simbols.

AĢIN “Marrone di Serino”/“Castagna di Serino” logotipam ir šādi veidi:

4. Ģeogrāfiskā apgabala īsa definīcija

Produkta “Marrone di Serino”/“Castagna di Serino” ražošanas apgabalā ietilpst šādu pašvaldību administratīvā teritorija: Serino, Solofra, Montoro, S. Michele di Serino, S. Lucia di Serino, S. Stefano del Sole, Sorbo Serpico, Salza Irpina, Chiusano S. Domenico, Cesinali, Aiello del Sabato, Contrada e Forino, kas atrodas Avellino provincē, un Giffoni Valle Piana, Giffoni Sei Casali, S. Cipriano Picentino, Castiglione del Genovesi e Calvanico, kas atrodas Salerno provincē.

5. Saikne ar ģeogrāfisko apgabalu

“Marrone di Serino”/“Castagna di Serino” reputācija ir saistīta ar šo kastaņu tirdzniecību valsts un starptautiskā mērogā. “Marrone di Serino”/“Castagna di Serino” ir atzinīgi vērtēts un pieprasīts produkts, jo to izmanto konditorejas izstrādājumos un smalkmaizītēs. Pirmais dokumentālais avots, kas liecina par tā reputāciju ārpus reģiona robežām, ir Guida gastronomica – Touring Club Italiano, kurā kastaņi “Marrone di Serino” minēti to izsmalcinātā mīkstuma dēļ, kas ir samērā pieprasīts “marrons glacés” [glazēti kastaņi] ražošanai; daudz šāda produkta eksportēts uz Amerikas Savienotajām Valstīm (Guida gastronomica –Touring club Italiano, I Edizione, 1931, 376. lpp.). Nosaukums ir ietverts produktu sarakstā 1952. gada katalogā Chestnuts- fruit trade catalogs, kas tādējādi liecina par šā produkta tirdzniecību Amerikas Savienotajās Valstīs.

Publikācijā “Economia Irpinia” – Rassegna periodica a cura della Camera di Commercio Industria Artigianato e Agricoltura di Avellino [pārskats, ko sniedz un periodiski atjaunina Avellīno tirdzniecības, rūpniecības, amatniecības un lauksaimniecības kamera] (anno XXVI, nr. 3 – 1988, 9. lpp.) “Marrone di Serino” minēti kā augļi, ko izmanto Itālijas konditorejas rūpniecība un ļoti pieprasa ārvalstu rūpniecība, jo īpaši Francija – “marrons glacés” ražošanai.

Pētījumā “Indagini e osservazioni sulle migliori varietà italiane di castagno” kastaņi “Marrone di Serino” minēti to mīkstuma īpašību dēļ, kurš ļoti piemērots iecukurošanai (“Supplemento a la ricerca scientifica”, Anno 25-1955 - Centro studi sul Castagno, 55. lpp.).

Raffaele Bassi apgādā izdotajā publikācijā “La coltivazione del castagno” (I libri di vita in campagna - Ed. Informatore agrario, 1990, 18. lpp.) “Marrone di Serino” minēti starp pieprasītākajiem Avellino provinces kastaņiem.

Publikācijā “Il castagno in Campania - Problematiche e Prospettive della Filiera” norādīts, ka “Marrone di Serino”/“Castagna di Serino” produkcijai raksturīga īpašība ir tā, ka šie kastaņi parasti ir lielāki par pārējiem Avellino provincē audzētajiem kastaņiem, un tas nosaka “Marrone di Serino”/“Castagna di Serino” produkcijas specializāciju – to izmanto pārstrādei (Gennaro Cristinzio e Antonino Testa Ed. Società Editrice Imago Media, 2006. g. marts, 97. lpp.).

Visbeidzot, arī kulinārijas jomā produkts “Marrone di Serino”/“Castagna di Serino” visos tā paveidos ražošanas apgabalā jau izsenis tiek izmantots gan mājsaimniecībās, gan sabiedriskajā ēdināšanā. Svaigus augļus izmanto galvenokārt vārītu kastaņu un grauzdētu kastaņu gatavošanai un marmelādēm. Mizotus kastaņu augļus izmanto pārsvarā vārītu kastaņu, kastaņkūku un saldo pīrāgu gatavošanai. Žāvētus kastaņus ar čaulu vai bez tās patērē lielākoties kā ēdienu ar nosaukumu “priestera kastaņi” [“marroni del prete”], ko gatavo pēc tipiskas šā ražošanas apgabala receptes. Par “Marrone di Serino”/“Castagna di Serino” izmantojuma dažādību visos šā produkta paveidos var spriest pēc tā, ka tas skaidri minēts restorānu ēdienkartēs ne tikai tā ražošanas apgabalā, bet arī aiz provinces robežām, kur šie kastaņi minēti kā saldēdienu “crostata di Marroni di Serino”, “crostata con crema di Marroni di Serino e cioccolato”, “tronchetto al cioccolato con Marrone di Serino” vai zupu sastāvdaļa – “zuppa di marroni di Serino” –, vai arī kā augļi, no kā gatavo “caldarroste di Marrone di Serino”.

Izslavēts svētku pasākums ir “Sagra della Castagna di Serino”, kas norisinās Rivottoli di Serino pašvaldības teritorijā, un 2017. gadā šādi svētki jau notika 42. reizi.

“Marrone di Serino”/“Castagna di Serino” ir saistīts arī ar seniem sakāmvārdiem un ticējumiem, kas liecina par kastaņu un to kultūras izmantošanu un attīstību lauksaimniecības gada laikā gan reliģiskos, gan plašas sabiedrības aprindām paredzētos pasākumos. Piemēram, Serino pašvaldībā kopš neatminamiem laikiem nostiprinājusies paruna “a Sant’Antonio ‘o cardillo, a Salvatore ‘o fruttillo” (skaidrojums: ja Sv. Antonija dienas svinībās, ko Rivottoli di Serino pašvaldībā atzīmē 13. jūnijā, ar neapbruņotu aci palūkojoties uz kastaņiem, saskatāms to vīkals kā miza, bet Vissv. Pestītāja svētkos, ko Serino pašvaldībā svin 6. augustā, kastaņiem redzami jau augļi, tad sagaidāms ražens gads). Tātad teiktais attiecas uz laikposmu no vīkala lapu aizmešanās un veidošanās līdz kastaņu augļu veidošanos.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājaslapu (www.politicheagricole.it), uzklikšķinot uz Prodotti DOP e IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.